Document ID: 32003D0434

Απόφαση της Επιτροπής
της 16ης Ιουνίου 2003
για την αναστολή του επεκταθέντος δασμού αντιντάμπινγκ που επιβλήθηκε με τον κανονισμό (ΕΚ) 1023/2003 του Συμβουλίου στις εισαγωγές ορισμένων εξαρτημάτων σωληνώσεων από ελατό χυτοσίδηρο που αποστέλλονται από την Αργεντινή, είτε αναφέρονται είτε όχι στη διασάφηση ως καταγόμενα από την Αργεντινή
[κοινοποιηθείσα υπό τον αριθμό Ε(2003) 1693]
(2003/434/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 14 παράγραφος 4,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Με τον κανονισμό (EΚ) αριθ. 1784/2000(3) (εφεξής "ο οριστικός κανονισμός"), το Συμβούλιο επέβαλε δασμό αντιντάμπινγκ 34,8 % στις εισαγωγές εξαρτημάτων σωληνώσεων από ελατό χυτοσίδηρο με σπείρωμα (εξαρτήματα από ελατό χυτοσίδηρο) καταγωγής Βραζιλίας, που υπάγονται στον κωδικό ΣΟ ex 7307 19 10 (κωδικός Taric 7307 19 10 11 ).
(2) Στις 12 Αυγούστου του 2002, η Επιτροπή έλαβε αίτηση, δυνάμει του άρθρου 13 παράγραφος 3 του κανονισμού (ΕΚ) αριθ. 384/96 (εφεξής "ο βασικός κανονισμός"), από την Defence Committee of the EU Steel Butt-Welded Fittings Industry of the Europena Union (δηλαδή την "επιτροπή υπεράσπισης του κλάδου παραγωγής συγκολλημένων κατ' άκρον εξαρτημάτων από χάλυβα της Ευρωπαϊκής Ένωσης"). Η αίτηση προέβαλε ισχυρισμό για καταστρατήγηση των δασμών αντιντάμπινγκ που είχαν επιβληθεί με τον οριστικό κανονισμό στις εισαγωγές εξαρτημάτων σωληνώσεων καταγωγής Βραζιλίας. Σύμφωνα με την αίτηση, η πρακτική καταστρατήγησης συνίσταται στη μεταφόρτωση εξαρτημάτων σωληνώσεων από ελατό χυτοσίδηρο καταγωγής Βραζιλίας μέσω Αργεντινής στην Κοινότητα. Το αίτημα υποβλήθηκε για λογαριασμό του μεγαλύτερου μέρους των κοινοτικών παραγωγών εξαρτημάτων από ελατό χυτοσίδηρο και περιείχε επαρκή αποδεικτικά στοιχεία όσον αφορά τους παράγοντες που καθορίζονται στο άρθρο 13 παράγραφος 1 του βασικού κανονισμού. Η Επιτροπή κίνησε έρευνα σχετικά με τον ισχυρισμό περί καταστρατηγήσεως, με τον κανονισμό (ΕΚ) αριθ. 1693/2002(4) (εφεξής "ο κανονισμός για την έναρξη της έρευνας"), όπως τροποποιήθηκε τελευταία από τον κανονισμό (ΕΚ) αριθ. 909/2003(5).
(3) Με τον κανονισμό (EΚ) αριθ. 1023/2003(6), το Συμβούλιο επέκτεινε τον οριστικό δασμό αντιντάμπινγκ στις εισαγωγές εξαρτημάτων από ελατό χυτοσίδηρο που υπάγονται στον κωδικό ΣΟ ex 7307 19 10 (κωδικός Taric 7307 19 10 10 ), καταγωγής Βραζιλίας, στις εισαγωγές των ιδίων εξαρτημάτων με σπείρωμα που αποστέλλονται από την Αργεντινή (είτε αναφέρονται είτε όχι στη διασάφηση ως καταγωγής Αργεντινής) (κωδικός Taric 7307 19 10 11 και 7307 19 10 19 ), με εξαίρεση αυτά που παράγονται από την DEMA SA, San Justo, Buenos Aires, Argentina (πρόσθετος κωδικός Taric Α438).
Β. ΑΙΤΙΟΛΟΓΗΣΗ ΤΗΣ ΑΝΑΣΤΟΛΗΣ
(4) Το άρθρο 14 παράγραφος 4 του βασικού κανονισμού προβλέπει την αναστολή των μέτρων αντιντάμπινγκ στην περίπτωση που έχουν μεταβληθεί προσωρινά οι συνθήκες της αγοράς σε βαθμό που θα ήταν απίθανο να εμφανισθεί εκ νέου η ζημία ως συνέπεια της αναστολής των μέτρων. Το άρθρο 14 παράγραφος 4 διευκρινίζει ότι τα εν λόγω μέτρα αντιντάμπινγκ μπορούν να επανεισαχθούν ανά πάσα στιγμή εάν δεν δικαιολογείται πλέον η αναστολή.
(5) Από την έρευνα συνήχθη το συμπέρασμα με τον κανονισμό (ΕΚ) 1023/2003 ότι τα μέτρα για τα εξαρτήματα από χυτοσίδηρο καταγωγής Βραζιλίας καταστρατηγήθηκαν με τις εξαγωγές των εν λόγω προϊόντων που απεστάλησαν από την Αργεντινή. Εντούτοις, συνήχθη επίσης το συμπέρασμα ότι οι εξαγωγές από την Αργεντινή στην Κοινότητα μειώθηκαν σημαντικά κατά την περίοδο έρευνας (Ιούλιος 2001 - Ιούνιος 2002) και ότι σταμάτησαν εντελώς μετά το τέλος της περιόδου έρευνας. Αυτά τα πορίσματα βασίστηκαν τόσο στα στοιχεία της Eurostat όσο και στις στατιστικές πληροφορίες που παρέσχον οι αρχές της Αργεντινής.
(6) Οι εξαγωγές προϊόντων που απεστάλησαν από την Αργεντινή είχαν σταματήσει πριν την έναρξη της έρευνας καταστρατήγησης της Επιτροπής τον Σεπτέμβριο του 2002, και συνεπώς δεν μπορούν να αποδοθούν στο εν λόγω γεγονός. Φαίνεται ότι η μείωση και η επακόλουθη εξάλειψη του ρεύματος εξαγωγών από την Αργεντινή που καταστρατηγούσαν τον δασμό οφείλεται στα διορθωτικά μέτρα που ανέλαβαν οι αρχές της Αργεντινής, πριν από την έναρξη της κοινοτικής έρευνας κατά της καταστρατήγησης. Πράγματι, στις 5 Οκτωβρίου του 2001, οι αρχές της Αργεντινής άρχισαν διαδικασία αντιντάμπινγκ για τις εξαγωγές εξαρτημάτων από χυτοσίδηρο της Βραζιλίας και, τον Φεβρουάριο του 2002, τα τελωνεία της Αργεντινής άρχισαν έρευνα για την καταστολή της απάτης για τις εισαγωγές του ιδίου προϊόντος από τη Βραζιλία.
(7) Η έρευνα αντιντάμπινγκ που άρχισαν οι αρχές της Αργεντινής είχε ως αποτέλεσμα την επιβολή προσωρινών μέτρων αντιντάμπινγκ τον Αύγουστο του 2002. Τα εν λόγω μέτρα αντιντάμπινγκ εμφανίζονται υπό μορφή ελάχιστης τιμής που καθορίζεται σε επίπεδο 3,65 δολάρια ΗΠΑ ανά χιλιόγραμμο. Η έρευνα για την καταστολή της απάτης αφορούσε τον ισχυρισμό ότι ο εξαγωγέας της Βραζιλίας έλαβε επιδοτήσεις από το κράτος της Αργεντινής μέσω της υπηρεσίας πωλήσεων στην Αργεντινή. H έναρξη της εν λόγω έρευνας είχε ως αποτέλεσμα λιγότερες αποστολές από τη Βραζιλία στην Αργεντινή.
(8) Τόσο οι προσωρινοί δασμοί αντιντάμπινγκ της Αργεντινής όσο και η έρευνα για την καταστολή της απάτης είχαν σωρευτικό αποτέλεσμα στη μείωση των εισαγωγών στην Αργεντινή των εν λόγω προϊόντων Βραζιλίας και συνεπώς στις εξαγωγές από την Αργεντινή στην Κοινότητα, όπως περιγράφεται παραπάνω στην αιτιολογική σκέψη 5. Εντούτοις, δεν είναι ακόμη δυνατόν να κριθεί το μακροπρόθεσμο θετικό αποτέλεσμα των δύο εν λόγω ερευνών της Αργεντινής. Σχετικά με αυτό το θέμα, θα πρέπει να σημειωθεί ότι οι προσωρινοί δασμοί αντιντάμπινγκ στις εξαγωγές εξαρτημάτων από ελατό χυτοσίδηρο από τη Βραζιλία έληξε στις 7 Δεκεμβρίου του 2002, πριν από την επίσημη λήξη της έρευνας. Μέχρι τον Μάιο του 2003 μπορούν, ωστόσο, να θεσπιστούν οριστικά μέτρα. Μετά την έρευνα κατά της απάτης, οι αρχές της Αργεντινής παρακολουθούν στενά τις εισαγωγές στην Αργεντινή, ιδίως εάν προορίζονται για επανεξαγωγή.
(9) Εν τω μεταξύ, ελλείψει εξαγωγών, δεν προκαλείται πλέον ζημία και το αποτέλεσμα των ερευνών που άρχισαν οι αρχές της Αργεντινής είναι τέτοιο ώστε η ζημία δεν είναι πιθανόν να επαναληφθεί εξαιτίας της αναστολής των μέτρων. Υπό αυτές τις συνθήκες θεωρείται προς το συμφέρον της Κοινότητας να ανασταλούν προς το παρόν τα μέτρα.
(10) Όπως ορίζει το άρθρο 14 παράγραφος 4 του βασικού κανονισμού, δόθηκε η ευκαιρία στον κοινοτικό κλάδο παραγωγής να σχολιάσει τα παραπάνω. Ο κοινοτικός κλάδος παραγωγής δεν αντιτίθεται στο ενδεχόμενο αναστολής των μέτρων.
Γ. ΣΥΜΠΕΡΑΣΜΑ
(11) Συνεπώς, η Επιτροπή θεωρεί ότι πληρούνται όλοι οι όροι για την αναστολή των εν λόγω δασμών αντιντάμπινγκ σύμφωνα με το άρθρο 14 παράγραφος 4. Επί του παρόντος, δεν πραγματοποιούνται εξαγωγές εξαρτημάτων από ελατό χυτοσίδηρο από την Αργεντινή στην Κοινότητα. Η ζημία που σχετίζεται με την καταστρατήγηση των δασμών δεν είναι πιθανόν να επαναληφθεί συνεπεία της αναστολής που θα ήταν προς το συμφέρον της Κοινότητας. Για τους λόγους αυτούς, οι δασμοί θα πρέπει να ανασταλούν για περίοδο εννέα μηνών.
(12) Η Επιτροπή θα συνεχίσει να παρακολουθεί την εξέλιξη των εισαγωγών εξαρτημάτων από ελατό χυτοσίδηρο στην Κοινότητα, καθώς και τη συμπεριφορά μεμονωμένων εξαγωγέων από την Αργεντινή. Πιο συγκεκριμένα, η Επιτροπή θα παρακολουθήσει στενά το αποτέλεσμα των ερευνών που πραγματοποιούν οι αρχές της Αργεντινής. Εάν κατά οποιαδήποτε στιγμή προκύψει εκ νέου πρακτική καταστρατήγησης και συνεπώς ζημία για τον κοινοτικό κλάδο παραγωγής, η Επιτροπή θα επανεισάγει μέτρα αντιντάμπινγκ καταργώντας την αναστολή των επεκταθέντων μέτρων.
(13) Σύμφωνα με τις διατάξεις του άρθρου 14 παράγραφος 4 του βασικού κανονισμού, η Επιτροπή ενημέρωσε τον κοινοτικό κλάδο παραγωγής για την πρόθεσή της να αναστείλει τα επεκταθέντα μέτρα αντιντάμπινγκ και του παρέσχε την ευκαιρία να υποβάλει σχόλια. Ο κοινοτικός κλάδος παραγωγής επιβεβαίωσε τα πορίσματα της Επιτροπής όσον αφορά το σημερινό επίπεδο των εξαγωγών εξαρτημάτων από ελατό χυτοσίδηρο από την Αργεντινή στην Κοινότητα και δεν αντιτέθηκε στην αναστολή των μέτρων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο τελικός δασμός αντιντάμπινγκ που επεκτάθηκε με βάση το άρθρο 1 του κανονισμού (ΕΚ) αριθ. 1023/2003 αναστέλλεται για περίοδο εννέα μηνών.
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 16 Ιουνίου 2003.

Labels: 3
1
4
18